CELEX: 32016D2090
Language: lt
Date: 1479686400000
Title: 2016 m. lapkričio 21 d. Tarybos įgyvendinimo sprendimas (ES) 2016/2090, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

30.11.2016   
            
            
               LT
            
            
               Europos Sąjungos oficialusis leidinys
            
            
               L 324/7
            
         TARYBOS ĮGYVENDINIMO SPRENDIMAS (ES) 2016/2090
   2016 m. lapkričio 21 d.
   kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Direktyvos 2006/112/EB 287 straipsnio 14 dalimi Lenkijos Respublikai (toliau – Lenkija) leidžiama nuo pridėtinės vertės mokesčio (toliau – PVM) atleisti apmokestinamuosius asmenis, kurių metinė apyvarta neviršija 10 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą;
            
         
               (2)
            
            
               remiantis Tarybos sprendimu 2009/790/EB (2), Lenkijai iki 2012 m. gruodžio 31 d., taikant nukrypti leidžiančią nuostatą, buvo leista nuo PVM atleisti apmokestinamuosius asmenis, kurių metinė apyvarta neviršija 30 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą (toliau – nukrypti leidžianti priemonė). Tarybos įgyvendinimo sprendimu 2012/769/ES (3) nukrypti leidžianti priemonė buvo pratęsta iki 2015 m. gruodžio 31 d., o Tarybos įgyvendinimo sprendimu (ES) 2015/1173 (4) – iki 2018 m. gruodžio 31 d.;
            
         
               (3)
            
            
               2016 m. birželio 1 d. Komisijoje užregistruotu raštu Lenkija paprašė leisti tą ribą padidinti nuo 30 000 EUR iki 40 000 EUR. Nustačius tokį padidinimą, papildomas skaičius labai mažų įmonių būtų atleidžiami nuo visų arba kai kurių su PVM susijusių prievolių, nustatytų Direktyvos 2006/112/EB XI antraštinės dalies 2–6 skyriuose. Taigi kartu sumažėtų mokesčių institucijos našta, susijusi su labai mažų įmonių tikrinimu;
            
         
               (4)
            
            
               remiantis Direktyvos 2006/112/EB 395 straipsnio 2 dalies antra pastraipa, apie Lenkijos prašymą kitoms valstybėms narėms Komisija pranešė 2016 m. rugsėjo 22 d. raštais. 2016 m. rugsėjo 23 d. raštu Komisija pranešė Lenkijai, kad turi visą prašymui įvertinti būtiną informaciją;
            
         
               (5)
            
            
               Lenkijos pateikta informacija rodo, jog nukrypti leidžiančia priemone galėtų pasinaudoti dar 24 000 apmokestinamųjų asmenų su PVM susijusioms savo prievolėms sumažinti. Apskaičiuota, kad poveikis Lenkijos biudžetui PVM pajamų forma būtų 300 mln. PLN;
            
         
               (6)
            
            
               atsižvelgiant į tai, kad padidinus ribą toliau sumažėtų labai mažų įmonių PVM prievolės ir tos įmonės vis tiek galėtų pasirinkti taikyti įprastines PVM procedūras, nustatytas Direktyvos 2006/112/EB 290 straipsnyje, reikėtų leisti Lenkijai taikyti didesnę ribą likusį Sprendimo 2009/790/EB taikymo laikotarpį, kuris baigiasi 2018 m. gruodžio 31 d. Tačiau Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos šiuo metu yra peržiūrimi, todėl gali būti taip, kad direktyva, kuria iš dalies keičiami tie straipsniai, įsigalios prieš tą datą;
            
         
               (7)
            
            
               nukrypti leidžianti nuostata nedarys poveikio Sąjungos nuosaviems ištekliams, gaunamiems iš PVM, nes Lenkija apskaičiuos kompensaciją pagal Tarybos reglamento (EEB, Euratomas) Nr. 1553/89 (5) 6 straipsnį;
            
         
               (8)
            
            
               todėl Sprendimas 2009/790/EB turėtų būti atitinkamai iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2009/790/EB 1 ir 2 straipsniai pakeičiami taip:
   
      „1 straipsnis
      Nukrypstant nuo Direktyvos 2006/112/EB 287 straipsnio, Lenkijos Respublikai leidžiama nuo PVM atleisti apmokestinamuosius asmenis, kurių metinė apyvarta neviršija 40 000 EUR lygiavertės sumos nacionaline valiuta pagal jos įstojimo dienos valiutos keitimo kursą.
      2 straipsnis
      Šis sprendimas taikomas iki ankstesnės iš šių datų: Direktyvos, kuria iš dalies keičiami Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos, įsigaliojimo dienos arba iki 2018 m. gruodžio 31 d.“
   
   2 straipsnis
   Šis sprendimas skirtas Lenkijos Respublikai.
   
      Priimta Briuselyje 2016 m. lapkričio 21 d.
      
         
            Tarybos vardu
         
         
            Pirmininkas
         
         P. PLAVČAN
      
   
   
      (1)  OL L 347, 2006 12 11, p. 1.
   
      (2)  2009 m. spalio 20 d. Tarybos sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 283, 2009 10 30, p. 53).
   
      (3)  2012 m. gruodžio 4 d. Tarybos įgyvendinimo sprendimas 2012/769/ES, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 338, 2012 12 12, p. 27).
   
      (4)  2015 m. liepos 14 d. Tarybos įgyvendinimo sprendimas (ES) 2015/1173, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 189, 2015 7 17, p. 36).
   
      (5)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų lėšų, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).